钦定古今图书集成/历象汇编/乾象典/第033卷 > 唐丘光庭兼明书 > 《日远近》
## 钦定古今图书集成/历象汇编/乾象典/第033卷 > 唐丘光庭兼明书 > 《日远近》

《列子》云：“孔子出行，逢二小儿，争论日之远近，其一儿
曰：‘日初出近，日中远，何以知之？初出大，日中小，非近
大而远小乎’？其一儿曰：‘初出远，日中近。何以知之？初
出凉，日中热，非远凉而近热乎？各以此理质诸仲尼，
仲尼笑而不答。明曰：按天形如弹丸，阳城土圭，得地
之中，则日之初出与日之中，远近均也。初出大，日中
小’”者，凡物平视之则大，仰视之则小，此乃视之有异
耳。“初出凉，日中热”者，天气不施故也。初出之时，中国
在日之西，故凉也；日中之时，中国当日之下，故热也。
《易》曰：“天道下济而光明，地道卑而上行。”则孔子知之
矣。或曰：“孔子知之，何为不答也？”答曰：“仲尼祖述尧舜，
宪章文武，其道大德尊，岂与小儿街”谈巷议乎？又六
合之外，非关教化者，仲尼弃而不论。故子路问事，鬼
神与死，皆不答也。且孔子纂《易》道以默入索，而不知
日之远近乎？以其轻问，故笑而不答。或问曰：“子云阳
城土圭，得地之中，何为东海近而西海远也？”答曰：“地
倾东南，垂入于海。今之海岸，求其海际，以人之所见，
谓之近耳。”